
OSIJEK, SIJEČANJ 2025.

Na temelju članka 34. stavka 1. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 11/13, 12/17, 2/18, 2/20, 3/20, 4/21, 5/21-pročišćeni tekst i 8/24) Gradonačelnik  Grada Osijeka  __________ 2025., donosi



Z A K L J U Č A K

o utvrđivanju Prijedloga Odluke o visini paušalnog poreza
 po krevetu na području grada Osijeka 


I.

	Utvrđuje se prijedlog Odluke o visini paušalnog poreza po krevetu na području grada Osijeka te ista dostavlja Gradskome vijeću na razmatranje i donošenje.

II.

	Potrebna obrazloženja na sjednici Gradskog vijeća dat će Ivana Lišić Lončarić, službenica za privremeno obavljanje poslova pročelnika Upravnog odjela za financije i fondove Europske unije.




KLASA: 415-01/25-01/1
URBROJ: 2158/01-16-00/-25-4
Osijek,   siječanj 2025.



  	 GRADONAČELNIK		

    	   	  				                      Ivan Radić, mag. oec.			









Materijal pripremio: Upravni odjel za financije i fondove Europske unije
Izvjestitelj na sjednici: Ivana Lišić Lončarić


PRIJEDLOG ODLUKE 
O VISINI PAUŠALNOG POREZA PO KREVETU 
NA PODRUČJU GRADA OSIJEKA 


O b r a z l o ž e nj e 

Pravni temelj za donošenje odluke:
[bookmark: _Hlk187134995]Članak 57. stavak 4. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22, 114/23 i 152/24), nastavno: Zakon, koji propisuje da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu, odnosno po smještajnoj jedinici u kampu i objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenog za prethodnu godinu, sukladno posebnom propisu.
Članak 15. Zakona o izmjenama i dopunama Zakona o porezu na dohodak (Narodne novine broj 152/24) propisuje da su predstavnička tijela jedinica lokalne samouprave koja su visinu paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj, utvrdila odlukom sukladno članku 57. stavku 3. Zakona o porezu na dohodak (Narodne novine, br. 115/16., 106/18., 121/19., 32/20., 138/20., 151/22. i 114/23.) dužna donijeti novu odluku sukladno članku 8. ovoga Zakona ako je visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj izvan granica propisanih člankom 8. ovoga Zakona.

Članak 2. stavak 1. i stavak 4. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine 1/19, 1/20, 1/21, 156/22, 1/24 i ___/25), dalje u tekstu: Pravilnik,  koji propisuje da predstavničko tijelo lokalne samouprave donosi Odluku o visini paušalnog poreza za djelatnost iznajmljivanja i smještaja u turizmu na području te jedinice koja se primjenjuje na porezne obveznike iz članka 7. ovoga Pravilnika koji djelatnosti iznajmljivanja i smještaja u turizmu obavljaju na području te jedinice lokalne samouprave te da se visina paušalnog poreza propisuje u iznosu prema članku 57. stavku 4. Zakona sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu o pokazateljima za praćenje razvoja i održivosti turizma.

Članak 19. točka 2. Statuta Grada Osijeka (Službeni glasnik Grada Osijeka br. 6/01, 3/03, 1A/05,  8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24)  koji propisuje da Gradsko vijeće Grada Osijeka donosi opće i druge akte kojima uređuje pitanja iz samoupravnog djelokruga Grada Osijeka. 



Razlog upućivanja prijedloga, ocjena stanja, osnovna pitanja koja treba urediti:
[bookmark: _Hlk187137124]Prijedlogom Odluke o visini paušalnog poreza po krevetu na području grada Osijeka (u daljnjem tekstu: Odluka) Gradskom vijeću Grada Osijeka se predlaže donošenje odluke kojom bi se, sukladno odredbama Zakona o porezu na dohodak (Narodne novine br. 115/16, 106/18, 121/19, 32/20, 138/20, 151/22, 114/23 i 152/24) utvrdila visina paušalnog poreza po krevetu u smještajnim jedinicama koje se nalaze na području grada Osijeka. 
Dohodak od iznajmljivanja u turističke svrhe plaća porezni obveznik – građanin, iznajmljivač kojem je odobreno pružanje usluga u domaćinstvu prema Zakonu o ugostiteljskoj djelatnosti. Od 1. siječnja 2025. uvodi se novi institut: domaćin, koji obuhvaća fizičke osobe državljane RH i država članica EU-a koji mogu iznajmljivati stanove, sobe, apartmane, smještajne jedinice u kampovima i objektima za robinzonski smještaj.

Postojećom Odlukom Gradskog vijeća Grada Osijeka visina paušalnog poreza utvrđena je ovisno o naselju gdje se nalazi soba, apartman, stan i kuća za odmor te iznosi:


	Naselje
	Visina paušalnog poreza po krevetu

	Osijek
	300,00 kn (39,81 eur)

	Ostala naselja na području grada Osijeka
	150,00 kn (19,91 eur)




Člankom 2. stavkom 2. Pravilnika je propisano da se Odluka predstavničkog tijela iz članka 2. stavka 1. Pravilnika primjenjuje za djelatnosti iznajmljivanja i smještaja u turizmu na području te jedinice lokalne samouprave neovisno o prebivalištu ili uobičajenom boravištu poreznog obveznika.
Člankom 8. Zakona o izmjenama i dopunama Zakona o porezu na dohodak, visina godišnjeg paušalnog poreza utvrđuje se u skladu s indeksom turističke razvijenosti pojedine jedinice lokalne samouprave utvrđenom za prethodnu godinu, sukladno posebnom propisu.
Iste su rangirane u četiri kategorije temeljem pokazatelja poput broja turističkih dolazaka i noćenja, broja smještajnih kapaciteta i drugih relevantnih faktora za turističku razvijenost i to:
− I. kategorija: 100,00 – 300,00 eura,
− II. kategorija: 70,00 – 200,00 eura,
− III. kategorija: 30,00 – 150,00 eura,
− IV. kategorija: 20,00 – 100,00 eura.
Grad Osijek svrstan je u III. kategoriju  indeksa turističke razvijenosti, dakle predmetni porez moguće je utvrditi u rasponu 30,00-150,00 eura. 
Paušalni porez utvrđuje se kao umnožak broja kreveta (uključujući glavne i pomoćne) ili smještajnih jedinica i visine paušalnog poreza prema kategoriji jedinice lokalne samouprave.
U 2024. godini ostvaren je u iznosu 32.417,91 eura, od čega je Gradu Osijeku raspoređeno 24.929,38 eura, odnosno 76,9%.
Predstavnička tijela jedinica lokalne samouprave u obvezi su uskladiti odluke o visini paušalnog poreza s novim propisanim rasponima najkasnije do kraja veljače 2025. godine ako je visina paušalnog poreza po krevetu odnosno po smještajnoj jedinici u kampu odnosno po smještajnoj jedinici za robinzonski smještaj izvan granica propisanih člankom 8. ovoga Zakona.  U Odluci o visini paušalnog poreza po krevetu na području grada Osijeka (Službeni glasnik Grada Osijeka broj 1/19) je za ostala naselja na području grada Osijeka utvrđen iznos paušalnog poreza u visini od 19,91 eura po krevetu što je ispod granice propisane Zakonom o porezu na dohodak. 
Člankom 57. stavkom 7. Zakona o porezu na dohodak (Narodne novine br. 115/16, 106/18, 121/19, 32/20, 138/20, 151/22, 114/23 i 152/24) je propisano da ako predstavničko tijelo jedinice lokalne samouprave ne donese odluku kojom će propisati visine paušalnog poreza u propisanom roku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj određuje se:
	Kategorija jedinice lokalne samouprave prema indeksu turističke razvijenosti
	Iznos paušalnog poreza u eurima i centima

	I
	200,00

	II
	135,00

	III
	90,00

	IV, 0
	60,00



Kako ne bi došlo do znatno većeg poreznog opterećenja i otežavanja poslovanja privatnih iznajmljivača, kao i smanjenja kvalitete turističke ponude grada Osijeka, a vodeći računa o zakonom propisanom minimalnom i maksimalnom opterećenju, prijedlog je da se visina paušalnog poreza po krevetu utvrdi u sljedećim iznosima:

	Naselje
	Visina paušalnog poreza po krevetu

	Osijek
	50,00 eura

	Ostala naselja na području grada Osijeka
	30,00 eura



[bookmark: _Hlk151015727]U skladu s odredbama članka 11. Zakona o pravu na pristup informacijama (Narodne novine, br. 25/13, 85/15 i 69/22), prijedlog odluke stavlja se na javno savjetovanje sa zainteresiranom javnošću u trajanju od 30 dana s ciljem upoznavanja javnosti s i pribavljanjem  mišljenja, primjedbi i prijedloga, nakon čega će se utvrditi konačan prijedlog Odluke.

Potrebna sredstva za provedbu odluke:
Za provedbu ove odluke nisu potrebna financijska sredstva iz Proračuna Grada Osijeka.





Na temelju članka 57. stavak 4. Zakona o porezu na dohodak (Narodne novine broj 115/16, 106/18, 121/19, 32/20, 138/20, 151/22, 114/23 i 152/24), a u vezi članka 15. st. 1. i 2. Zakona o izmjenama i dopunama Zakona o porezu na dohodak (Narodne novine broj 152/24), članka 2. stavak 1. Pravilnika o paušalnom oporezivanju djelatnosti iznajmljivanja i organiziranja smještaja u turizmu (Narodne novine 1/2019, 1/20, 1/21, 156/22, 1/24 i __/25) i članka 19. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05,  8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24) Gradsko vijeće Grada Osijeka na _____ sjednici održanoj  ________  2025., donijelo je 

O D L U K U 
[bookmark: _Hlk187138551]o visini paušalnog poreza po krevetu na području grada Osijeka   

Članak 1. 
Ovom Odlukom se određuje visina paušalnog poreza na dohodak po krevetu u stanovima, sobama i apartmanima, smještajnoj jedinici u kampu te smještajnoj jedinici u objektu za robinzonski smještaj na području Grada Osijeka. 
Članak 2.
Visina godišnjeg paušalnog poreza iz članka 1. ove Odluke utvrđuje se ovisno o naselju gdje se nalazi smještajna jedinica ili objekt te iznosi:

	Naselje
	Visina paušalnog poreza po krevetu u eurima

	Osijek
	50,00 

	Ostala naselja na području grada Osijeka
	30,00 




Članak 3. 
Danom stupanja na snagu ove Odluke prestaje važiti Odluka o visini paušalnog poreza  po krevetu na području grada Osijeka (Službeni glasnik Grada Osijeka broj 1/19).

Članak 4.
Ova odluka stupa na snagu prvoga dana od dana objave u Službenom glasniku Grada Osijeka. 

KLASA: 415-01/25-01/1
URBROJ: 2158/01-16-00/04-25-5
Osijek, 	veljača 2025.
PREDSJEDNIK    GRADSKOG VIJEĆA                                                                                                                      
                                                                                                                                                                                              prof. dr. sc. Tihomir Florijančić
